Filipe Neri Ferrão

Filipe Neri António Sebastião do Rosário Ferrão edo Filipe Neri Ferrão  (Mapuçá, Goa, India portugesa, 1953ko urtarrilaren 20a) indiar elizgizon katolikoa da. 1993tik 2003ra Goa eta Damango apezpiku laguntzailea izan zen eta 2003az geroztik artxidiozesi bereko ordinarioa da. 2022an Frantzisko aita santuak kardinal izendatu zuen. Ferrão Goako jatorriko seigarren kardinala da, eta Goa eta Damango artzapezpikua den lehen kardinala.

 Bizitza 
thumb
Ferrão 1953ko urtarrilaren 20an jaio zen Mapuçán (gaur egungo Mapusa), Goan, Agostinho Lourenço Tomé Ferrão eta Maria Palmira Eugênia Gertrudes da Conceição Nazaréren hiru seme-alabetatik gazteena. Goako Saligao-Pilerneko Ama Birjinaren apaizgaitegi txikian prestaketa-ikastaroa burutu ondoren, filosofia eta teologia ikastera joan zen Puneko Aita Santuaren apaizgaitegira. 1979ko urriaren 28an apaiztu zen Aldonako San Tomas elizan. Apaiz gisa, honako kargu hauek bete zituen: Salvador do Mundoko (1979) eta Chinchinimgo (1981-1984) bikarioa; Saligão-Pilerneko Ama Birjinaren apaizgaitegi txikiko diziplina prefektua (1984-1986), eta artxidiozesiko Bokazio Batzordeko zuzendaria.

Erromako Urbaniana unibertsitatean ikasi zuen, 1988an Teologia Biblikoan lizentziatua lortuz, eta ondoren Bruselako Lumen Vitae Nazioarteko Institutuan, 1991n Katekesi eta Teologia Pastoralean lizentziatuz.

Goara itzuli zenean, artxidiozesiko Laikoen Apostolutza Zentroko lehen zuzendaria izan zen 1991tik 1994ra. Bete zituen beste kargu batzuk hauek izan ziren: Apaizen Lekualdatzeetarako Taldeko koordinatzailea (1992-1997); Goako San Lukas Medikuen Elkarteko aholkularia (1992-1994), eta Artxidiozesiaren Iparraldeko Eremuaren apezpiku-bikarioa (1993-1994).

1993ko abenduaren 20an, Joan Paulo II.a aita santuak Goa eta Damango apezpiku laguntzaile eta Vanarionako apezpiku titular izendatu zuen. Apezpiku-ordenazioa 1994ko apirilaren 10ean jaso zuen Goa Hiri Zaharreko Santa Katalina katedralean, Raul Nicolau Gonçalves artzapezpikuaren eskutik, Aleixo das Neves Dias eta Ferdinand Joseph Fonseca beste kontsakratzaileak izanik.

2004ko urtarrilaren 16an, Joan Paulo II.ak Goa eta Damango artzapezpiku izendatu zuen, Ekialdeko Indietako Patriarka ohorezko tituluarekin. 2004ko martxoaren 21ean hartu zuen kargua. 2006ko azaroaren 25ean, Goa eta Damango artxidiozesia metropoli gisa berrantolatu zen, zuzenean Egoitza Santuaren menpe ez egoteko. Benedikto XVI.ak Ferrão izendatu zuen bertako lehen artzapezpiku metropolitar.

2022ko maiatzaren 29an, Frantzisko aita santuak Ferrão kardinal izendatzeko asmoa zuela iragarri zuen. 2022ko abuztuaren 27an, kardinal apaiz izendatu zuen, Santa Maria in Via tituluarekin.

2024ko otsailean, Ferrão Asiako Apezpiku Konferentzien Federazioko presidente bilakatu zen, Charles Maung Bo myanmartar kardinala ordezkatuz.

2024ko urriaren 23an, Apezpikuen Kontzilioak Ferrão hautatu zuen Kontzilioaren Idazkaritza Nagusiko Ohiko Kontseiluko kide.

2025eko konklabean parte hartu zuen kardinal hautesle gisa.

Konkaneraz, ingelesez, portugesez, italieraz, frantsesez eta alemanez hitz egiten du.

 Ondorengotza apostolikoa 

 Erreferentziak 

 Kanpo estekak 

Kategoria:Indiako artzapezpikuak
Kategoria:Indiako katolikoak
Kategoria:Joan Paulo II.ak izendatutako apezpikuak
Kategoria:Indiako kardinalak
Kategoria:Frantzisko aita santuak sortutako kardinalak
Kategoria:XX. mendeko indiarrak
Kategoria:XXI. mendeko indiarrak